**Helt av Ukraina** (ukrainsk: *Герой України*) er en ukrainsk orden. Utmerkelsen ble innstiftet 23. august 1998 av Ukrainas president. Den som hedres med ærestittelen mottar samtidig ett av to ordenstegn, enten Ordenen den gylne stjerne eller Statsmaktens orden. Æresbevisningen tildeles av Ukrainas president. Den er Ukrainas fremste utmerkelse.

Æresbevisningen Helt av Ukraina har utmerkelsen Helt av Sovjetunionen som forbilde.

Insignier
---------

| Ordenen den gylne stjerne | Statsmaktens orden |
| --- | --- |
|  |  |
|

Den som hedres med æresbevisningen Helt av Ukraina tildeles som synlig tegn enten et ordenstegn bestående av en femtagget stjerne lagt på en eikekrans eller en trefork, merket i Ukrainas riksvåpen, også denne lagt på en eikekrans. Dette er Ordenen den gylne stjerne og Statsmaktens orden. 

Begge ordenstegn er laget av gull og er opphengt i et bånd i fargene blått og gult. Dette er Ukrainas flaggfarger.

Tildeling
---------

Vanligvis tildeles ordenstegnet for Ordenen den gylne stjerne til den som utpekes til Helt av Ukraina på grunnlag av heltedåd, mens Statsmaktens orden gis til dem som blir utnevnt på grunnlag av annen fortjenstfull innsats. I henhold til statuttene som opprettet ærestittelen, kan den aldri trekkes tilbake.

Blant dem som er hedret med æresbevisningen Helt av Ukraina finner vi Ukrainas første president etter selvstendigheten, Leonid Kravtsjuk, popstjernen Sofia Rotaru, fotballspilleren Andrij Sjevtsjenko, bokseren Vitalij Klitsjko, stavhopperen Serhij Bubka. og tenorsangeren Anatolij Solovjanenko. Den myrdede journalisten Heorgij Gongadze ble tildelt utmerkelsen posthumt.

Noen tildelinger har vært kontroversielle. President Viktor Jusjtsjenko ga i januar 2010 Stepan Bandera, som ledet en fraksjon i Organisasjonen av ukrainske nasjonalister, og Roman Sjukhevitsj, leder for UPA-geriljaen, tittel av Helt av Ukraina. De to ble framstilt som tilhengere av et selvstendig Ukraina som kjempet både mot Tyskland og Sovjetunionen under andre verdenskrig. Polen og Russland fordømte utnevnelsen av Bandera. I en resolusjon om situasjonen i Ukraina fordømte også Europaparlamentet tildelingen av tittelen til Bandera. Utnevnelsene av Bandera og Sjukhevitsj ble i april 2010 kjent ugyldige av en forvaltningsdomstol i Donetsk i Øst-Ukraina.

Referanser
----------

1. 1 2 3 4 5 6  Sainty og Heydel-Mankoo 2006, s. 1685–1686.
2. ↑  «Kravchuk Leonid Makarovych» Arkivert 22. desember 2015 hos Wayback Machine. Vasyl Stefanyk subkarpatiske nasjonale universitet.
3. ↑  «Player Profile – Andriy Shevchenko» Arkivert 22. desember 2015 hos Wayback Machine. CFCnet.
4. ↑  «Boxing Champ Klitschko Pulls No Punches In Ukraine's Political Ring», Radio Free Europe–Radio Liberty.
5. ↑  «Mr. Sergey Bubka», Ukrainas olympiske komite.
6. ↑  «President Viktor Yushchenko signs Decree to confer title of Hero of Ukraine on G. Gongadze», nettportal for Ukrainas regjering.
7. ↑  Katchanovski, Kohut, Nebesio og Yurkevich 2013, s. 214.
8. ↑  *European Parliament resolution of 25 February 2010 on the situation in Ukraine*, Europaparlamentet.
9. ↑  Katchanovski, Kohut, Nebesio og Yurkevich 2013, s. 215.

Kilder
------

* Katchanovski, Ivan, Zenon E. Kohut, Bohdan Y. Nebesio og Myroslav Yurkevich: *Historical Dictionary of Ukraine*, 2. utgave, Lanham: Scarecrow Press, 2013
* Sainty, Guy Stair og Rafal Heydel-Mankoo: «Ukraine» i *World Orders of Knighthood and Merit*, andre bind, Buckingham: Burke's Peerage, 2006, s. 1685–1691.

Eksterne lenker
---------------

* Государственные награды Украины, Ukrainas president.